
[image: image]


© LIV Forlag 2015 / Forlagshuset i Vestfold as

Omslagsdesign: Digit-Asia as

Tilrettelagt for ebok av eBokNorden as

ISBN: 978-82-83300-62-8 (ePub)

ISBN: 978-82-93349-24-2 (trykk)

Det må ikke kopieres fra denne bok i strid med åndsverkloven eller inngåtte avtaler om kopiering.


Kåre Kompelien

Sadako

og de
1000 papirtranene

[image: images]


[image: images]


Jeg skriver FRED på dine vinger, og du skal fly over hele verden.

Forord

Historien om den japanske jenta Sadako har fascinert mennesker over hele verden siden den ble kjent på midten av 1950-tallet.

Sadako overlevde infernoet i Hiroshima da en atombombe ble sluppet over hjembyen hennes, 6. august 1945. Det radioaktive nedfallet etter bomben, førte til at hun 10 år senere ble syk. Da fikk hun leukemi, eller blodkreft.

Helt fram til vår tid har folk blitt rørt av beretningen om den viljesterke jentas iherdige kamp for å overleve da hun fikk denne sykdommen. Hennes kamp har blitt brukt som symbol for en hel verden om at det er mulig for menneskeheten å leve i sameksistens, fred og harmoni.

Selv ble jeg oppmerksom på denne historien i 2010, da jeg ble tipset om at dette var noe jeg burde vurdere som et seriøst bokprosjekt. Jeg hadde på det tidspunkt andre prosjekter jeg jobbet med, så det skjedde ingenting da. Nysgjerrigheten var imidlertid vakt, og etter et raskt søk på internett, kunne jeg slå fast at selv om det var skrevet flere bøker om Sadako på engelsk og andre språk, så fantes det lite tilgjengelig materiale om henne på norsk. Dette syntes jeg var merkelig, siden historien om henne hadde hatt så stor gjennomslagskraft i andre land. Derfor bestemte jeg meg for å forsøke å skrive historien om Sadako på norsk i forbindelse med 70-års-markeringen av at Hiroshima ble lagt i ruiner av en atombombe.

Historien er basert på faktiske opplysninger, men ispedd en god porsjon fri diktning for å kunne skape et noenlunde autentisk bilde av dramatikken som utspant seg da atombomben ble sluppet over den japanske byen. Det samme gjelder forholdene rundt Sadako og hennes relasjon til omverden og hennes liv da byen Hiroshima ble bygd opp igjen.

Selv om partier i boka er oppdiktet, håper jeg at det gir et troverdig bilde av situasjonen og at jeg har klart å gjenskape noe av både det meningsløse og destruktive ved krigføring, men også det lysende håpet som Sadako med sin livskraft klarte å skape.

Budskapet i boka er at selv om det ser som mørkest ut, så finnes det håp. Sadakos ånd har helt fram til vår tid, bidratt til å skape troen på at fred mellom alle folkeslag er mulig og at krig er det absolutt siste alternativet.

Det er flere personer jeg ønsker å takke i forbindelse med dette arbeidet. Først og fremst Myriam H. Bjerkli i Forlagshuset i Vestfold for at hun trodde på ideen og støttet helhjertet opp om det fra første stund jeg tok kontakt med forlaget. Videre ønsker jeg å takke Bjørn Johannessen i Haugesund som tipset meg om Sadako og oppmuntret meg til å skrive boka. Den største takken går likevel til min redaktør Mare Østmoe. Uten hennes konstruktive tilbakemeldinger, hadde ikke historien om Sadako fått det betydelige løftet som jeg føler den har fått.

Kåre Kompelien, Haugesund 17. mai 2015

